РЕПУБЛИКА БЪЛГАРИЯ
ЧЕТИРИДЕСЕТ И ПЪРВО НАРОДНО СЪБРАНИЕ

КОМИСИЯ ПО ЗДРАВЕОПАЗВАНЕТО

Д О К Л А Д

Относно: проект за решение за преобразуване на факултет „Обществено здраве” в структурата на Русенския университет „Ангел Кънчев” във факултет „Обществено здраве и здравни грижи”, № 102-03-27, внесен от Министерски съвет на 18 ноември 2011 г.  
			
На свое редовно заседание, проведено на 1 декември 2011 г., Комисията по здравеопазването разгледа и обсъди проект за решение за преобразуване на факултет „Обществено здраве” в структурата на Русенския университет „Ангел Кънчев” във факултет „Обществено здраве и здравни грижи”, № 102-03-27, внесен от Министерски съвет на 18 ноември 2011 г.  
На заседанието присъстваха директорът на Дирекция „Правна” към Министерството на образованието, младежта и науката, г-н Любомир Йосифов, представители на Министерството на здравеопазването, на Русенския университет „Ангел Кънчев” и на съсловните организации в сферата на здравеопазването. 
Проектът за решение и мотивите към него бяха представени от г-н Любомир Йосифов. Той информира народните представители, че факултетът по „Обществено здраве” в структурата на Русенския университет „Ангел Кънчев” е открит преди две години с Постановление № 145 на Министерски съвет от 9 юни 2009 г.
Преобразуването на факултет „Обществено здраве” в „Обществено здраве и здравни грижи” се извършва по предложение на Академичния съвет на Русенския университет и има за цел да се осигури възможност в основното звено да се провежда обучение по специалности от професионално направление „Здравни грижи”. 
Господин Йосифов посочи, че обучението на медицински сестри и акушерки в  гр. Русе е традиция, чието начало е положено през 1961 г. и 1966 г. в Многопрофилното медицинско училище, преобразувано по-късно в Полувисш медицински институт и в Медицински колеж – Русе, в структурата на Медицинския университет – Плевен. До закриването на колежа през 2007 г. в гр. Русе са обучени над 3800 медицински сестри и над 400 акушерки.
Определеният от Националната агенция за оценяване и акредитация капацитет на специалностите от регулираните професии „Медицинска сестра” и „Акушерка” за Русенския университет е съответно 80 студенти (20 студенти годишен прием) и 60 студенти (15 студенти годишен прием).
Осигуряването на допълнителен брой подготвени кадри в звеното на Русенския университет ще допринесе за подобряване достъпа на населението от Североизточна България, особено от малките населени места, до качествени здравни грижи.  
В хода на дискусията, членовете на Комисията по здравеопазването изразиха своята пълна подкрепа за предлагания проект за решение и отбелязаха, че устойчивата тенденция на недостиг на професионалисти от направление „Здравни грижи” оказва негативно влияние върху ефективността и качеството на здравеопазването в България.
Въз основа на проведеното обсъждане и единодушно гласуване „За”, Комисията по здравеопазването предлага на Народното събрание да приеме проект за решение за преобразуване на факултет „Обществено здраве” в структурата на Русенския университет „Ангел Кънчев” във факултет „Обществено здраве и здравни грижи”, № 102-03-27, внесен от Министерски съвет на 18 ноември 2011 г.  

					Председател НА
				        	КОМИСИЯ ПО ЗДРАВЕОПАЗВАНЕТО:

						           ДЕСИСЛАВА АТАНАСОВА